President ontplooi honderde soldate by staatsredePresident Jacob Zuma (Foto: GCIS) Pres. Jacob Zuma het die ontplooiing van 441 soldate by die parlement in Kaapstad goedgekeur om “wet en orde” tydens die parlementsopening Donderdagaand te handhaaf. Die presidensie het Dinsdag in ŉ verklaring gesê weermaglede gaan die polisie bystaan in die oploop tot en tydens die parlementsopening, waar Zuma sy staatsrede vir 2017 sal lewer. Die polisie en weermag sal tot Vrydag in die omgewing ontplooi word. Die EFF en DA het intussen die ontplooiing van die soldate sterk veroordeel. Johan Steenhuisen, DA-hoofsweep, het kort ná die aankondiging aangedui hy gaan dringend met die Speaker van die Nasionale Vergadering, Baleka Mbete, vergader oor die president se “militarisering” van die staatsrede. “Hierdie aankondiging is kommerwekkend. Die president se doelbewuste gebruik van die woorde ‘wet en orde’ verwys na ŉ oormatige gebruik van die weermag, buiten die seremoniële rol wat hulle gewoonlik tydens die fanfare van die opening speel,” het Steenhuisen gesê. “Die DA sal nie toelaat dat die publiek se parlement in ŉ sekuriteitsstaat verander nie. Daar is geen twyfel dat die president die weermag wil gebruik vir gratis beskerming vir sy verpligtinge op die dag nie. Dit is ŉ desperate poging om te verseker hy word beskerm teen verdiende kritiek op sy presidensie.” Steenhuisen het gesê hy eis ŉ antwoord van die Parlement dat hierdie soort optrede nie deur die uitvoerende gesag geduld sal word nie. Die EFF het ook die stap veroordeel. “Dit moet beskou word as ŉ verklaring van oorlog teen die land se burgers, wat beteken Zuma beplan om diegene waarmee hy nie saamstem nie, tydens die staatsrede te vermoor.”